চরিত্র হনন করে তাঁর কেরিয়ার শেষ করে দেওয়ার গভীর চক্রান্ত করেছে অস্ট্রেলিয়ার এক মিডিয়া গোষ্ঠী। সিডনির আদালতে ওই গোষ্ঠার বিরুদ্ধে মানহানির মামলার প্রথম শুনানিতে দাবি করলেন ক্রিস গেল।
২০১৫ বিশ্বকাপ চলাকালীন ওয়েস্ট ইন্ডিয়ান মহাতারকা ড্রেসিংরুমে মহিলা ম্যাসিওরের সামনে নিজের গোপন অহ্গ প্রদর্শন করে কুপ্রস্তাব দিয়েছিলেন বলে খবর ছাপিয়েছিল ওই গোষ্ঠী। আদালতকে গেল বলেছেন খবরটি আগাগোড়া মিথ্যা, মনগড়া। তাঁর ভাবমূর্তি নষ্ট করার এই অপচেষ্টায় তিনি মানসিক ভাবে বিপর্যস্ত।
গত বছর বিগ ব্যাশ লিগের ম্যাচে এক মহিলা সাংবাদিককে সাক্ষাৎকার দেওয়ার সময় গেল বলেছিলেন, ‘‘ডোন্ট ব্লাশ বেবি।’’  হইচই পড়েছিল তাতে। যার পরেই অস্ট্রেলীয় মিডিয়া তাঁর বিরুদ্ধে ড্রেসিংরুমে যৌন হেনস্থার খবর করে। যাতে তোলপাড় পড়ে যায় ক্রিকেট বিশ্বে। গেলকে চিরতরে নির্বাসনে পাঠানোর দাবি পর্যন্ত ওঠে। 
গেল বিচারক ও জুরিদের বলেছেন, ‘‘এত অপমানিত আর বিপন্ন আগে কখনও লাগেনি। দুশ্চরিত্র প্রমাণ করে আমার কেরিয়ার খমত করা হচ্ছে দেখে পুরোপুরি ভেঙে পড়ি। খবরটি আমার ভাবমূর্তি কলঙ্কিত করার সঙ্গে ব্যক্তিগত জীবনকেও নাড়িয়ে দেয়। ভুল বোঝাবুঝির সৃষ্টি হয় দীর্ঘদিনের বান্ধবীর সঙ্গে।’’ গেলের দাবি প্রকৃত ঘটনা একদমই অন্য। বলেন, ‘‘ওই দিন হোটেল থেকে কিটস পরেই টিম বাসে মাঠে গিয়েছিলাম। এবং স্রেফ ক্রিকেট বুট পরতে ড্রেসিংরুমে ঢুকেছিলাম। ফলে বিবস্ত্র থাকা বা তোয়ালে পরে ঘোরার প্রশ্নই নেই। কুপ্রস্তাব তো দূরের কথা।’’ 
গেলের আইনজীবী বলেন, সত্যতা যাচাই না করেই কুরুচিকর ওই অভিযোগ তোলা হয়। যা প্রমাণ করে খবরটি উদ্দেশ্যপ্রণোদিত। গেলকে হেনস্থা করার বেপরোয়া চক্রান্ত। মামলার পরবর্তী শুনানি মঙ্গলবার।